
REFERAT
privind aprobarea încheierii unei convenţii de cooperare între Municipiul Timişoara şi Judeţul Timiş în vederea promovării şi implementării proiectului
„VALORIFICAREA POTENŢIALULUI TURISTIC AL CENTRULUI ISTORIC CETATE”
În vederea punerii în valoare a unor elemente reprezentative ale patrimoniului arhitectural - istoric timişorean şi judeţean (aflate în domeniul public al Municipiului Timişoara şi al Judeţului Timiş), în scopul valorificării superioare a potenţialului cultural - istoric al Centrului Istoric Cetate al Timişoarei, în beneficiul dezvoltării turismului local şi judeţean, s-a impus necesitatea unui parteneriat instituţional pe termen lung între Municipiul Timişoara şi Judeţul Timiş. 
Cele două instituţii au în vedere accesarea în comun a fondurilor aferente Axei Prioritare 5 - „Dezvoltarea Durabilă şi Promovarea Turismului”, Domeniul major de intervenţie 5.1 – „Restaurarea şi valorificarea durabilă a patrimoniului cultural, precum şi crearea/modernizarea infrastructurilor conexe”, din cadrul Programului Operaţional Regional 2007-2013, în vederea promovării şi implementării proiectului „VALORIFICAREA POTENŢIALULUI TURISTIC AL CENTRULUI ISTORIC CETATE”. 
Iniţiativa cooperării interinstituţionale a luat în considerare faptul că Municipiul Timişoara reprezintă un centru multicultural, de interes naţional şi european, al cărui potenţial turistic existent este insuficient valorificat, şi că atractivitatea cultural - istorică a Timişoarei şi a judeţului Timiş poate fi potenţată prin consfinţirea unor circuite cultural - urbane existente. Proiectul mai sus menţionat are în vedere dezvoltarea activităţii turistice în zona Centrului Istoric Cetate, unde sunt concentrate majoritatea instituţiilor culturale, politico-administrative şi financiare ale Timişoarei.
Proiectul are în vedere consacrarea, ca circuit turistic-cultural-urban, a unei zone cu rezonanţe istorice în conştiinţa timişorenilor, prin restaurarea şi refuncţionalizarea Castelului Huniade al Muzeului Banatului, reamenajarea spaţiului verde (inclusiv mobilierul urban) şi a parcajelor din jurul Muzeului Banatului, reamenajarea „Ansamblului urban interbelic Corso” (Piaţa Victoriei) şi modernizarea utilităţilor aferente (înlocuirea pavajului şi a mobilierului urban, reabilitarea fântânii şi a monumentului Lupa Capitolina), precum şi prin implementarea unui sistem de semnalizare şi orientare turistică în „Centrul Istoric Cetate”.

Măsurile propuse prin proiectul ce urmează a se implementa în parteneriat vor fi finanţate şi implementate atât din fondurile structurale, fonduri care se vor împărţi între parteneri, în funcţie de valoarea cheltuielilor eligibile şi neeligibile rezultată din Studiul de Fezabilitate comun, cât şi din bugetele locale.

Având în vedere cele menţionate mai sus, se impune încheierea unui convenţii care să reprezinte cadrul general al acestei cooperări între Municipiul Timişoara şi Judeţul Timiş.
 Modelul Convenţiei pe care o propunem este anexă la prezentul referat.

